b'\n_START_ARTICLE_\nLiberal Alliance\n_START_SECTION_\nHistoria\n_START_PARAGRAPH_\nPuolueen perustajista Anders Samuelsen ja Naser Khader edustivat aiemmin Radikaalia Venste\xc3\xa4 ja Gitte Seeberg Konservatiivista kansanpuoluetta. Alun perin Ny Alliance -nimell\xc3\xa4 toimineen puolueen perustamisen taustalla oli halu uskottavan vaihtoehton luomiseksi Tanskan kansanpuolueelle, mink\xc3\xa4 tukea valtaa tuolloin pit\xc3\xa4nyt keskusta-oikeistolainen hallitus tarvitsi pit\xc3\xa4\xc3\xa4kseen enemmist\xc3\xb6ns\xc3\xa4 kansank\xc3\xa4r\xc3\xa4jill\xc3\xa4._NEWLINE_Alkuvaiheessa puolue kuvasi itse\xc3\xa4\xc3\xa4n keskustapuolueeksi, joka ottaa parhaat puolet sosiaaliliberalismista ja sosiaalisesta konservatismista. Seebergin j\xc3\xa4tetty\xc3\xa4 puolueen vuonna 2008 "sosiaalisesta konservatismista" luovuttiin, ja puolue muutti nimens\xc3\xa4 nykyiseen muotoonsa. Kahden j\xc3\xa4ljelle j\xc3\xa4\xc3\xa4neen perustajan v\xc3\xa4lill\xc3\xa4 oli silti huomattavia aatteellisia erimielisyyksi\xc3\xa4, ja Khaderin j\xc3\xa4tetty\xc3\xa4 puolueen vuonna 2009 se omaksui Samuelsenin johdolla klassisen liberaalin identiteetin._NEWLINE_Anders Samuelsen erosi puheenjohtajan paikalta kes\xc3\xa4kuun 2019 vaalien j\xc3\xa4lkeen, miss\xc3\xa4 Liberal Alliance k\xc3\xa4rsi vaalitappion sen pudotessa kansank\xc3\xa4r\xc3\xa4jien pienimm\xc3\xa4ksi puolueeksi. Liberal Alliance menetti yhdeks\xc3\xa4n sen 13:sta paikasta my\xc3\xb6s Samuelsenin pudotessa kansank\xc3\xa4r\xc3\xa4jilt\xc3\xa4. Liberal Alliance valitsi 9. kes\xc3\xa4kuuta 2019 uudeksi puoluejohtajaksi 27-vuotiaan Alex Vanopslaghin, joka oli aiemmin johtanut puolueen nuorisoj\xc3\xa4rjest\xc3\xb6\xc3\xa4 ja noussut ensimm\xc3\xa4ist\xc3\xa4 kertaa kansank\xc3\xa4r\xc3\xa4jille muutamaa p\xc3\xa4iv\xc3\xa4\xc3\xa4 aiemmin pidetyiss\xc3\xa4 vaaleissa.'